Bukečanska cyrkej

Bukečanska cyrkej je ewangelsko-lutherska cyrkej w Bukecach w Budyskim wokrjesu. Wona słuži Bukečanskej ewangelskej wosadźe w cyrkwinskim wobwodźe Budyšin-Kamjenc ewangelskeje krajneje cyrkwje w Sakskej. Wona słuša k mało ewangelskim cyrkwjam, hdźež so sčasami tež dźensa hišće serbsce prěduje.

Stary Bukečanski kěrchow z někotrymi serbskim narownymi pomnikami, mjez druhim wot Kita Lorenca, nadeńdźe so wokoło cyrkwje, mjeztym zo leži wo wjele wjetše nowe pohrjebnišćo kusk zdalene do wuchodneho směra. Tež tu so někotre serbske narowne kamjenje namakaja, mjez druhim wot Lubjenskec a Zobic swójbow. Na starym kěrchowje nadeńdu so tež stare Bukečanske zwony ze serbskimi napisami.

Ewangelska cyrkej w Bukecach steji jako kulturny pomnik pod škitom.

 Stawizny 
Bukečanska cyrkej wobsteješe hižo w zažnym 13. lětstotku a bu w lěće 1222 Budyskemu dekanatej podstajena. To je zdobom lěto prěnjeho naspomnjenja cyrkwje a wsy jako Bukewicz. Starša cyrkej naruna so w lěće 1717 přez nowotwar, při čimž so wěža hakle 1750 natwari. Bitwu pola Bukec dnja 14. oktobra 1758 kaž tež Bitwu pola Budyšina w meji 1813 cyrkej bjez wjetšich wobškodźenjow přetra.

1947 wotmě so Serbski ewangelski cyrkwinski dźeń w Bukecach.

 Wosada 
Do Bukečanskeje wosady słušeja wjeski Błócany, Čornjow, Delany, Kołwaz, Koporcy, Lejno, Mješicy, Něćin, Pomorcy, Rachlow, Rodecy, Sowrjecy, Šekecy, Trjebjeńca, Wadecy, Wawicy, Wuježk, Wysoka a Žornosyki.

Hač do lěta 1967 bě tež Łusk dźěl Bukečanskeje wosady, bu pak w tym lěće přefarowany do blišeho Kotec.

 Fararjo 
 doba  mjeno  ródna wjes  žiwjenske daty  přispomnjenki 1600–1605  Hrjehor Martini  Dažin  ~1575–1632   1627–1633  Kaspar Wjelan    † 1633   1634–1638  Jan Wjelan  Tšadow (DŁ)  1570–1638  do toho w Kotecach 1639–1658  Měrćin Budar  Wujezd  1603–1658  do toho w Minakale 1659–1708  Křesćan Küffner  Kamjenc  1633–1708   1708–1728  Jan Wawer  Mješicy  1672–1728   1729–1739  Samuel Krygar  Minakał  1701–1739   1739–1757  Jan Bjedrich Langa  Smělna  1709–1757   1759–1794  Jurij Janka  Kašecy  1724–1794   1795–1825  Korla Bohumił Janka  Bukecy  1766–1825   1826–1868  Michał Mjeń  Budyšin  1791–1875   1868–1881  Pětr Łahoda  Smochćicy  1812–1900   1881–1910  Korla Awgust Kubica  Spale  1842–1914   1910–1941  Gustaw Alwin Mjerwa  Dažin  1882–1958   1941–1945  Ernst Heinz Neustadt  Drježdźany  1909–1996  po tym w Drježdźanach  1946–1958  Gustaw Alwin Mjerwa  Dažin  1882–1958   1959–1979  Gerat Lazar    1910–1992   1979–1987  Andreas Taesler  Rěčicy    po tym w Berthelsdorfje 1988–1995  Dietrich Bauer  Lipsk     wot 1997  Thomas Haenchen  Mišno  * 1968  

 Wobrazy 

 Literatura 


 Wotkazy 

 Webstrona Bukečanskeje wosady (němsce, serbsce)
 Wopisanje Bukečanskeje wosady w Statistice Łužiskich Serbow Arnošta Muki (digitalizat)
 Kubitz: Die Parochie Hochkirch. W: Neue sächsische Kirchengalerie, Die Diöcese Löbau. Lipsk, 1908 (digitalizat).

Kategorija:Bukecy
Kategorija:Ewangelsko-lutherski cyrkwinski twar
Kategorija:Cyrkwinske twarjenje w Budyskim wokrjesu
Kategorija:Kulturny pomnik w Budyskim wokrjesu